Ko te hararei tūmatanui o Matariki te wā e aro ai tātou ā-motu nei ki te whakanui i te Mātahi o te tau. Ehara tērā i te kī ake koia tūturu te rā e arohia ai e te iwi te huringa o te tau. Ki tēnā iwi, ki tēnā rohe, ki tēnā hapū me tēna whānau te tikanga mō te wā e whakanui ai rātou i te tīmatanga o tō rātou tau. Ko te mea nui o te pire nei ko te āta tohu i te rā kotahi o te tau e noho ai ko Te Mātahi o te tau te kaupapa hei whakanui mā te katoa o Aotearoa. 